মুখ থুবড়ে পড়েছে ‘পবিত্র দ্বীন ইসলাম এবং নূরে মুজাসসাম হাবীবুল্লাহ হুযূর পাক ছল্লাল্লাহু আলাইহি ওয়া সাল্লাম উনার সম্পর্কে কটূক্তিকারী ইসলামবিদ্বেষী নাস্তিক ব্লগার ও ফেসবুক ব্যবহারকারীদের খুঁজে বের করে তাদের বিরুদ্ধে আইনানুগ ব্যবস্থা গ্রহণ কমিটি’র কার্যক্রম। স্বরাষ্ট্র মন্ত্রণালয় সূত্রে জানা গেছে, ২০১৩ সালের ধর্মপ্রাণ মুসল্লীদের গৃহীত নানা ধরণের প্রতিবাদী কর্মসূচির আগে ব্লগারদের ওই তালিকা করা হয়েছিল। দেশব্যাপী মুসলমানদের ব্যাপক প্রতিবাদ ও ক্ষোভের মুখে ১৩ মার্চ সরকার ৯ সদস্যের একটি কমিটি ঘোষণা করতে বাধ্য হয়। কমিটিতে আইন, তথ্য এবং বাংলাদেশ টেলিযোগাযোগ নিয়ন্ত্রণ কর্তৃপক্ষসহ বিভিন্ন গোয়েন্দা সংস্থার সদস্যরাও ছিলেন। কমিটির প্রধান ছিলেন স্বরাষ্ট্র মন্ত্রণালয়ের প্রয়াত অতিরিক্ত সচিব মাইনউদ্দিন খন্দকার। কমিটি ‘আপত্তিকর’ মন্তব্যকারীদের বিষয়ে তথ্য দিতে একটি ই-মেইলও খুলেছিল। কমিটি ২০১৪ সালের এপ্রিল মাস পর্যন্ত ৪টি বৈঠক করে। কমিটি ‘আপত্তিকর’ মন্তব্যকারীর নাম আহ্বান করলে বিভিন্ন মহল থেকে সব মিলিয়ে ৮৪ জন চরম ইসলামবিদ্বেষী ও উস্কানীদাতা ব্লগারের একটি তালিকা দেয়া হয়। সেই তালিকা থেকে প্রাথমিক পর্যায়ে ১০ জন ব্লগারের একটি তালিকা করে কমিটি তা আইন-শৃঙ্খলা বাহিনীর হাতে দেয়। সেই তালিকা থেকে মাত্র ৪টি কটুক্তিকারীকে গ্রেপ্তার করা হয়। স্বরাষ্ট্র মন্ত্রণালয় সূত্র আরও জানায়, ২০১৪ সালের ৩১ মার্চ অনুষ্ঠিত কমিটির তৃতীয় বৈঠকে আনজুমানে আল বাইয়্যিনাত-এর পক্ষ থেকে ‘নাস্তিকদের তালিকা’ শিরোনামে ৫৬ জনের একটি তালিকা দেয়। এই ৫৬ জনের মধ্যে আবার ২৭ জনকে আলাদা করা হয়। এই ২৭ জনের প্রত্যেকের আলাদা প্রোফাইল তৈরি করে তা কমিটির কাছে দেয়া হয়। সেখানে ২৭ জনের ছবি ছাড়াও প্রত্যেকের পরিচিতি, ঠিকানা এবং লেখার বিভিন্ন অংশ তুলে ধরা হয়। এসব তালিকা থেকেই মূলত স্বরাষ্ট্র মন্ত্রণালয় কমিটি ১০ জনের প্রথম তালিকাটি করেছিল। কিন্তু পরবর্তীতে স্বরাষ্ট্র মন্ত্রণালয় কমিটি আর কোনো বৈঠকও করেনি, তালিকাও হয়নি। গ্রেপ্তারকৃত ব্লগাররা পরে জামিন পেলেও এখনো মামলা চলছে। নাম প্রকাশে অনিচ্ছুক কমিটির একজন সদস্য বলেছেন, কমিটির প্রধান ইতোমধ্যে মারা গেছেন। কাউকে তার স্থলাভিষিক্ত করা হয়নি। সবাই যার যার মত আছে। সামগ্রিক বিষয়ে স্বরাষ্ট্রমন্ত্রী আসাদুজ্জামান খান কামালের সঙ্গে যোগাযোগ করা হলে তিনি বলেন, তালিকাটি কি অবস্থায় আছে বা কমিটি কোন পর্যায়ে, জেনে ব্যবস্থা নেবেন বলে জানান।